Diari Oficial de la Generalitat Valenciana


Sumari del DOGV 9954, del 10-10-2024 (2024/10086)

RESOLUCIÓ de 4 d'octubre de 2024, de la Direcció General d'Interior, per la qual s'aproven les bases generals i la convocatòria de les renovacions de l'acreditació del personal del servici específic d'admissió de les edicions de desembre de 2012, desembre de 2016 i desembre de 2020.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9954

Data del DOGV
:   10-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10767

CVE
:   PWCR-J-3255-05696

Data del document
:   04-10-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * examen

D’acord amb el que indica l’article 137 del Decret 143/2015, d’11 de setembre, pel qual s’aprova el Reglament de la Llei d’espectacles públics, activitats recreatives i establiments públics, el document acreditatiu del servici específic d’admissió tindrà un període de validesa de quatre anys. Així mateix, amb anterioritat al venciment del termini mencionat, la conselleria competent determinarà per mitjà d’una resolució les condicions de renovació.

Per Resolució de 5 d’octubre de 2020, de la Secretaria Autonòmica de Seguretat i Emergències (DOGV núm. 8924, de 13 d’octubre), es van aprovar les bases generals i la convocatòria de les proves de renovació i d’acreditació del personal del servici específic d’admissió dels aspirants aptes de desembre de 2012 i desembre de 2016. Així mateix, per Resolució de 10 de setembre de 2020 (DOGV núm. 8904, de 14 de setembre), es van aprovar les bases i la convocatòria per a l’acreditació d’este personal en l’edició anual de desembre de 2020. La llista dels aspirants aptes i no aptes d’estes convocatòries es va publicar, respectivament, en les resolucions de la Direcció General Operativa de 9 de desembre de 2020 (DOGV núm. 8974, de 14 de desembre) i de 15 de desembre de 2020 (DOGV núm. 8979, de 21 de desembre).

En este context, transcorreguts altres quatre anys, d’acord amb el que preveu la normativa vigent, és procedent efectuar una nova prova de renovació per a tots els aspirants l’acreditació dels quals concloga la seua vigència.

D’igual manera, quan hi ha persones que no han pogut renovar l’acreditació en la prova de renovació que els corresponia, s’arreplega la possibilitat que s’acullen a este dret sempre que, com a novetat a partir d’enguany, no haja transcorregut un temps massa extens entre l’última prova efectuada i el moment en què es personen per a renovar. En conseqüència, s’ha considerat permetre la renovació als que s’hagen presentat a les convocatòries de desembre de 2018 i 2019 i no hagen renovat en les proves celebrades en desembre de 2022 i 2023. Els que pertanguen a convocatòries anteriors hauran de tornar a presentar-se des de l’inici.

Per tot això, en virtut del que disposa l’article 33 de la Llei 14/2010, de 3 de desembre, de la Generalitat, d’espectacles públics, activitats recreatives i establiments públics, en relació amb l’article 137 del reglament aprovat pel Decret 143/2015, d’11 de setembre, i l’article 12 del Decret 134/2023, de 10 d’agost, del Consell, pel qual s’aprova el Reglament orgànic i funcional de la Conselleria de Justícia i Interior,

RESOLC

*Primer. Objecte i àmbit d’aplicació*

1. És objecte de la present resolució la regulació de les bases, així com la convocatòria per a la tercera, segona i primera renovació de l’acreditació individual per a l’exercici de les funcions del servici específic d’admissió dels aspirants declarats aptes en les convocatòries de desembre de 2012, desembre de 2016 i desembre de 2020.

2. En virtut d’esta resolució, queden convocades les indicades proves de renovació que seran efectuades conjuntament en una única crida.

3. La prova s’efectuarà a les 9:30 hores del dia 12 de desembre de 2024 a les ciutats d’Alacant, Castelló de la Plana i València.

Els llocs de realització de les proves són els següents:

– Província d’Alacant: dependències del CdT, Centre de Turisme Alacant. Adreça: carrer Mont Tossal, s/n, d’Alacant.

– Província de Castelló: dependències de la Delegació del Consell a Castelló (Casa dels Caragols). Adreça: carrer Major, núm. 78, de Castelló de la Plana.

– Província de València: dependències de l’Escola Valenciana d’Estudis de la Salut (EVES). Adreça: carrer Juan de Garay, núm. 21, de València.

*Segon. Aspirants convocats*

1. Queden convocats a la realització de la prova els aspirants declarats aptes en les resolucions de 9 de desembre de 2020 i 15 de desembre de 2020 de la Direcció General Operativa.

Així mateix, podran presentar-se els aspirants que, corresponents a les proves celebrades en desembre de 2018 i desembre de 2019, no s’hagen presentat a la renovació en desembre de 2022 i 2023 respectivament.

2. Els aspirants, excepte declaració en contra indicada de manera expressa en la sol·licitud a la qual es referix l’apartat següent, efectuaran la prova de renovació en la seu de la província en la qual van realitzar la prova avaluadora o de renovació anterior.

*Tercer. Documentació*

Per a la realització de la prova de renovació, els aspirants hauran de presentar la sol·licitud de renovació de l’acreditació segons model disponible en el procediment de “Sol·licitud de participació en la prova de renovació de l’acreditació del personal del servici específic d’admissió” <https://breu.gva.es/b/zKp3G13N7p>

Al costat de la sol·licitud s’adjuntarà la documentació següent:

– Certificat actualitzat expedit pel Registre central de penats per a la realització de la prova de renovació prevista en esta resolució. Este certificat es pot obtindre telemàticament en la seu electrònica del Ministeri de Justícia a través de l’enllaç:

<https://sede.mjusticia.gob.es/es/tramites/certificado-antecedentes>

– Certificat de pagament de la taxa de 15,44 euros. El model de certificat de pagament de la taxa serà el que indica la pàgina web de l’Agència Tributària Valenciana (ATV). L’enllaç per a obtindre’l és el següent:

<https://sara-frontend.gva.es/sara-frontend/modelo?ID_SIMUL=SIMU046-9814&LANG=es>

– Certificat acreditatiu de família nombrosa, si és el cas.

*Quart. Presentació de la documentació*

1. Els interessats hauran de presentar la sol·licitud i la documentació referida en l’apartat anterior el dia de la prova i en el moment de la crida per a entrar a l’aula de l’examen.

2. L’aspirant que no presente tots o alguns dels documents indicats no serà admés per a la realització de la prova.

3. Si es presenta alguna documentació incorrecta o inexacta que constituïsca un error no corregible o implique un incompliment de les bases de la convocatòria, serà tingut en compte a l’efecte de l’exclusió de la prova avaluadora encara efectuada esta per l’interessat.

*Quint. Contingut i duració de la prova*

La prova consistirà en un examen psicotècnic que caldrà contestar en una hora.

*Sext. Desenrotllament de les proves*

1. Els aspirants hauran de ser presents en el lloc i a l’hora fixats per a la realització de la prova de renovació el dia i l’hora assenyalats en esta resolució. La seua distribució en les aules tindrà lloc per rigorós orde alfabètic segons l’organització prevista.

2. Els aspirants que no compareguen el dia i l’hora de la prova seran exclosos.

3. Els aspirants hauran d’acudir a la realització de les proves proveïts de DNI original o passaport. Durant el desenrotllament de la prova, els responsables de l’organització podran requerir als aspirants que acrediten la seua identitat en qualsevol moment.

4. Els aspirants hauran de portar bolígraf.

*Sèptim. Superació de la prova*

1. Els aspirants que aproven la prova psicotècnica d’acord amb els paràmetres exigits per la Generalitat hauran adquirit el dret a la renovació de l’acreditació per al servici específic d’admissió.

2. Els paràmetres exigits seran establits prèviament per la comissió avaluadora a la qual es referix esta resolució. Estos paràmetres es determinaran a l’efecte de garantir l’objectivitat de la prova i per a seleccionar els perfils més adequats en funció de la finalitat pretesa en esta.

*Octau. Llista d’aspirants que han superat la prova*

1. Finalitzada la correcció de la prova psicotècnica, la Direcció General d’Interior farà pública la relació d’aspirants que l’han superada.

2. La publicació de la llista d’aspirants aprovats s’efectuarà en el *Diari Oficial de la Generalitat Valenciana*  i, si és el cas, en els taulers d’anuncis de la Direcció General corresponents de les tres províncies, així com en qualsevol altre lloc que la comissió considere convenient per a la seua millor difusió entre els interessats.

*Nové. Comunicació d’incidències*

Amb la finalitat d’atendre les possibles comunicacions i resoldre les incidències que puguen plantejar-se en relació amb la prova, els interessats podran dirigir-se a la presidenta o al secretari de la comissió avaluadora a l’efecte de la seua consideració. La comissió resoldrà en el termini més breu possible.

*Dècim. Comissió avaluadora*

1. El règim jurídic aplicable a la comissió avaluadora serà el que s’establix per als òrgans col·legiats en la secció 3a del capítol I del títol preliminar de la Llei 40/2015, d’1 d’octubre, de règim jurídic del sector públic, i en les altres normes que els siguen aplicables. En tot cas, almenys un dels membres de la comissió, o el seu suplent, haurà d’estar present en els llocs a on s’efectue l’examen en el dia, l’hora i el lloc convocats. A este efecte, s’assegurarà la coordinació entre les tres províncies a través de la persona que ocupe la presidència de la comissió.

2. Sobre la percepció de dietes dels membres de la comissió caldrà ajustar-se al que disposa el Decret 7/2023, de 27 de gener, del Consell, pel qual es modifica l’annex del Decret 24/1997, d’11 de febrer, sobre indemnitzacions per raó de servici i gratificacions per servicis extraordinaris (DOGV d’1 de febrer de 2023).

3. La persona que ocupe la presidència podrà sol·licitar als membres de la comissió avaluadora una declaració expressa de no trobar-se en cap de les causes d’abstenció i recusació que es preveuen en els articles 23 i 24 de la Llei 40/2015. Esta declaració haurà de ser també omplida, si és el cas, pels assessors especialistes i pel personal auxiliar que la comissió incorpore als seus treballs.

4. Els interessats podran promoure la recusació dels membres de la comissió quan, al seu juí, concórreguen en estos alguna de les causes previstes en la normativa vigent.

5. Amb anterioritat suficient a la iniciació de les proves, la Direcció General d’Interior publicarà en el *Diari Oficial de la Generalitat Valenciana*  la resolució per la qual es nomenen els nous membres de la comissió que hagen de substituir els que hagueren perdut la seua condició per alguna de les causes previstes en el present apartat.

6. En tot el que no es preveu en estes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon orde de la convocatòria.

7. Si la comissió avaluadora, en qualsevol moment del procés, té coneixement o dubtes fundats que algun dels aspirants incomplix un o diversos dels requisits exigits en la convocatòria, podrà requerir-li els documents acreditatius als efectes procedents. En el cas que no queden acreditats, la comissió, amb l’audiència prèvia a l’interessat, haurà d’emetre una proposta motivada de la seua exclusió dirigida a la Direcció General d’Interior i comunicar, així mateix, les inexactituds o falsedats formulades per l’aspirant en la sol·licitud d’admissió a la prova avaluadora. Contra la resolució d’exclusió que s’emeta podrà interposar-se un recurs administratiu en els termes de la Llei 39/2015, d’1 d’octubre, de procediment administratiu comú de les administracions públiques.

*Onzé. Composició de la comissió avaluadora*

Titulars:

Presidència: Rosa María Ivars Llopis. Subdirectora general de Seguretat de l’Agència de Seguretat i Resposta a les Emergències.

Secretaria: Fernando Castellano Martí. Cap del Servici d’Espectacles Públics, Activitats Recreatives i Festejos Taurins.

Vocalies:

Begoña Duart Quiles. Directora territorial a València de la Conselleria de Justícia i Interior.

Eva María Navarro Simón. Directora territorial a Alacant de la Conselleria de Justícia i Interior.

Susana Fernández Santana. Directora territorial a Castelló de la Conselleria de Justícia i Interior.

Irina Girón Juárez. Cap de secció d’Espectacles de la Direcció Territorial de la Conselleria de Justícia i Interior a Alacant.

María Luisa Feliú Pérez. Tècnica jurídica del Servici d’Establiments Públics i Règim Jurídic.

Suplències:

Presidència: Amparo Renau Almela. Cap de Servici d’Establiments Públics i Règim Jurídic.

Secretaria: Nuria Cuenca Marí. Cap del Servici de Seguretat Pública de l’Agència de Seguretat i Resposta a les Emergències.

Vocalies:

Miguel Ángel Guillén Galindo. Cap de secció d’Espectacles de la Direcció Territorial de la Conselleria de Justícia i Interior a Castelló.

Silvia Sánchez Zomeño. Cap d’Unitat Economicoadministrativa de la Direcció Territorial de la Conselleria de Justícia i Interior a Alacant.

Francisco Revert Romero. Cap d’Unitat del Servici d’Establiments Públics i Règim Jurídic.

Lucía Juan Tena. Cap d’equip d’Espectacles de la Direcció Territorial a Castelló de la Conselleria de Justícia [i](https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador?ID_SIMUL=SIMU046-9814)  Interior.

Maria Amparo López Puchades. Cap de negociat del Servici d’Espectacles Públics, Activitats Recreatives i Festejos Taurins.

*Dotzé*[.](https://breu.gva.es/b/EpfW7GKVBX)*Foto carnet i comunicació dels interessats*

Els aspirants que hagen superat la prova i que, per tant, adquirisquen el dret a la renovació de l’acreditació hauran d’aportar una foto grandària carnet actualitzada en el termini d’un mes des de la publicació en el *Diari Oficial de la Generalitat Valenciana*  d’acord amb el que disposa la resolució en la qual es faça pública la llista d’aprovats. El lloc de presentació de la foto seran les dependències de la Direcció General d’Interior a Alacant, Castelló i València.

Així mateix, l’aspirant aprovat haurà de comunicar a la Direcció General d’Interior la manera que desitge per a rebre l’acreditació (bé enviament per correu bé per l’arreplega presencial).

  

València, 4 d'octubre de 2024

(p. s. Resolució 18.09.2024)

Emilio Argüeso Torres

Secretari autonòmic de Seguretat i Emergències

Esta disposició conté annexos. Consulteu-ne la versió en PDF.